ชง ก.ค.ศ.เคาะอัตราบรรจุ ครูคืนถิ่น
ณัฏฐพล ย้ำ สพฐ.ดูแลเต็มที่ ติงลูกจ้างนัดประท้วงขอขยับเป็นพนักงาน,เมื่อวันที่ 1 ต.ค. ดร.พีระ รัตนวิจิตร รองเลขาธิการคณะกรรมการการศึกษาขั้นพื้นฐาน (กพฐ.) กล่าวถึงกรณีที่สำนักงานคณะกรรมการการศึกษาขั้นพื้นฐาน (สพฐ.) ได้ลงนามหนังสือด่วนที่สุด เรื่องการบรรจุและแต่งตั้งนักศึกษาทุนโครงการการผลิตครูเพื่อพัฒนาท้องถิ่น พ.ศ.2562 ถึงศึกษาธิการจังหวัด (ศธจ.) ทั่วประเทศ ขอให้ชะลอการบรรจุแต่งตั้งนักศึกษาจากโครงการดังกล่าวออกไปก่อนว่า โครงการนี้เป็นการบรรจุนักศึกษาทุน ซึ่งกระทรวงการอุดมศึกษา วิทยาศาสตร์ วิจัยและนวัตกรรม (อว.) จะจัดส่งรายชื่อนักศึกษาทุนมาให้ สพฐ.ดำเนินการคัดเลือกบรรจุและแต่งตั้ง โดย สพฐ.ได้แจ้งปฏิทินการคัดเลือกไปยังคณะกรรมการศึกษาธิการจังหวัด (กศจ.) สำนักงานการศึกษาพิเศษ และ อ.ก.ค.ศ. ซึ่งเป็นผู้คัดเลือกและบรรจุนักศึกษาทุนในวันที่ 1 ต.ค.2562 แต่เนื่องจากว่ากรอบอัตรากำลังที่จะนำมาบรรจุและแต่งตั้งนั้นเป็นกรอบอัตรากำลังที่ต้องได้รับคืนอัตราเกษียณอายุราชการสิ้นปีงบประมาณ 2562 ซึ่งรอมติการคืนกรอบอัตรากำลังจากคณะกรรมการข้าราชการครูและบุคลากรทางการศึกษา (ก.ค.ศ.) ก่อน,รองเลขาธิการ กพฐ.กล่าวอีกว่า เรื่องดังกล่าว นายณัฏฐพล ทีปสุวรรณ รมว.ศึกษาธิการ รับทราบปัญหาแล้ว และมีข้อสั่งการให้ประชุม ก.ค.ศ.ด่วนในวันที่ 2 ต.ค.นี้ทันที ส่วนประเด็นที่กลุ่มข้าราชการครูตั้งข้อสังเกตว่าเหตุใดเมื่อ สพฐ.ทราบอยู่แล้วว่ายังไม่ได้รับการคืนกรอบอัตรากำลังจาก ก.ค.ศ.ทำไมถึงต้องออกประกาศการบรรจุออกมาก่อน เรื่องนี้ดำเนินการมาตั้งแต่ 2-3 ปีที่ผ่านมาแล้วว่าต้องกำหนดให้มีการบรรจุและแต่งตั้งวันที่ 1 ต.ค.เพื่อทดแทนอัตราการเกษียณอายุราชการให้ทัน เพื่อจะได้มีครูทันใช้ในภาคเรียนที่ 2 ทั้งนี้ที่ผ่านมา ก.ค.ศ.จะคืนกรอบอัตรากำลังการเกษียณอายุราชการช่วงเดือน ก.ย. ซึ่ง สพฐ.ได้ส่งข้อมูลการบรรจุและแต่งตั้งเรื่องนี้ให้ ก.ค.ศ.รับทราบตั้งแต่เดือน ก.ค.แล้ว อย่างไรก็ตามเชื่อว่าหากมีมติการคืนกรอบอัตรากำลังในการประชุม ก.ค.ศ. วันที่ 2 ต.ค.ก็สามารถบรรจุและแต่งตั้งข้าราชการครูในโครงการครูคืนถิ่นได้ไม่เกิน 2 สัปดาห์แน่นอน,ด้านนายณัฏฐพล กล่าวว่า โครงการผลิตครูเพื่อพัฒนาท้องถิ่นเป็นเรื่องที่ได้ประโยชน์ แต่ต้องดูความเหมาะสมของอัตราและสาขาที่เป็นความ ต้องการของพื้นที่นั้นๆ การชะลอบรรจุครูผู้ช่วยโครงการดังกล่าวจะประชุม ก.ค.ศ. วันที่ 2 ต.ค.เมื่อได้ข้อสรุปตนจะกำชับให้ สพฐ.บรรจุครูกลุ่มนี้อย่างเร็วที่สุด ส่วนกรณีที่เครือข่ายกลุ่มลูกจ้างธุรการจะมาชุมนุมร้องเรียนวันที่ 15 ต.ค.นี้ ที่ทำเนียบรัฐบาล เพื่อให้ ศธ.บรรจุเป็นพนักงานราชการนั้น ตนได้หารือกับสำนักงบประมาณพบว่าเป็นเรื่องของอัตราภายใน ศธ. ทั้งนี้ตนไม่ต้องการให้มีการเคลื่อนไหวกดดันในสิ่งที่รัฐบาลกำลังพยายามจะทำให้ในหลายๆเรื่อง ทั้งหมดเป็นเรื่องของการนำข้อมูลมาดูว่าความเหมาะสมอยู่ที่ไหน และอัตราควรจะลงไปแต่ละโรงเรียนอย่างไรบ้าง ซึ่งวันที่ 2 ต.ค.จะประชุมผู้บริหาร ศธ.กำหนดเป้าหมายการขับเคลื่อนเรื่องนี้.
ดร.พีระ รัตนวิจิตร รองเลขาธิการคณะกรรมการการศึกษาขั้นพื้นฐาน (กพฐ.) กล่าวถึงกรณีที่สำนักงานคณะกรรมการการศึกษาขั้นพื้นฐาน (สพฐ.) ได้ลงนามหนังสือด่วนที่สุด
พีระ รัตนวิจิตร,ณัฏฐพล ทีปสุวรรณ,ครูคืนถิ่น,อัตราเกษียณอายุราชการ,งบประมาณ,ทำเนียบรัฐบาล,พนักงานราชการ,การศึกษา